
A jobboldali tekintélyelvűség és a nemek hatása a mentális zavarokkal szembeni előítéletekre

Kulcsszavak: stigmatizáció; mentális betegség; jobboldali tekintélyelvűség
 Bevezetés: A megbélyegzés komoly nehézségeket okoz a mentális zavarban szenvedő személyek életében. Korábbi kutatásokból kiderül, hogy a férfiak előítéletesebbek velük szemben, mint a nők; a jobboldali tekintélyelvűség – amely a férfiak körében szignifikánsan magasabb – pedig pozitív összefüggést mutat a stigmatizációval.
Célkitűzés: Jelen kutatásban arra keresem a választ, hogy a nemek, és a jobboldali tekintélyelvűség milyen módon hatnak az előítéletekre; illetve magyarázza-e a személyiségvonás a vélekedések nemi különbségeit.
Módszer: A 772 résztvevőt számláló kísérlet online, kérdőíves formában valósult meg, vignette technikájú manipulációt alkalmazva, amely két csoportra osztotta a válaszadókat (depresszió, vagy alkoholdependencia feltétel). Felmértük a résztvevők attitűdjeit a mentális zavarban szenvedő személyekkel szemben, valamint utánajártunk a társadalmi kérdésekben foglalt álláspontjuknak is.
Eredmények: Az eredmények nem mutatnak konzisztens nemi különbségeket az előítéletekben, azonban a jobboldali tekintélyelvűség erősen összefügg a stigmatizáció megjelenési formáinak nagy részével. A férfiaknál a várt eredményeknek megfelelően magasabban jelen van a jobboldali tekintélyelvűség. A vonás nem magyarázza megbízhatóan a stigmatizációban fennálló nemi különbségeket.
Következtetések: További kutatások során érdemes olyan változókat keresni, melyek erősebben mediálják a nemek és előítéletek kapcsolatát. Ez elősegítheti a célzottabb megoldások kidolgozását a stigmatizáció felszámolására.



